**Leirskoletilbud for elever på 7. trinn ved Longyearbyen skole**

Opplæringsloven sier i § 2-3 at *«ein del av undervisningstida kan brukast til leirskole-opplæring. Med leirskole i denne samanhengen er meint leirskoleopplæring ved bemanna leirskole eller annan aktivitet med ein varigheit på minst tre overnattingar i samanheng.»*

Longyearbyen skole ønsker at elever på 7. trinn skal få mulighet til å reise på leirskoleopphold. Hovedmålsettingen for skolen ved å tilby leirskole for elevene er følgende:

* Vi vil at elevene skal få anledning til å få en annen naturmessig og pedagogisk opplevelse enn den vi har mulighet for å gi på Svalbard.
* Vi vil at det faglige innholdet skal dekke flere kompetansemål i mange ulike fag som det kan være vanskelig å gjennomføre på vår skole.
* Vi vil at leirskoleoppholdet skal gi god sosial læring i tillegg til den teoretiske og praktiske opplæringen elevene får.

Det er Longyearbyen skole som har ansvaret for gjennomføringen av leirskoleoppholdet. Dette ansvaret tar vi på oss i en felles forståelse med FAU om at foreldre vil være viktige samarbeidspartnere for at leirskoletilbudet kan realiseres. I prinsippet handler dette om økonomi. Et leirskoleopphold for en elev skal etter opplæringsloven være gratis. Det er ikke anledning til å kreve egenandel fra foresatte til dette. Skolen setter av en øremerket sum per elev som drar på leirskole. Det betyr at kostnader utover dette må klassen selv dekke. Det som er tillatt er at klassen etablerer en kollektiv turkasse, tar ansvar for 17. mai salg (6. trinn) og leker (7. trinn) i Svalbardhallen, deltar i diverse dugnader, søker om korkpenger, og eventuelt andre sponsorinntekter fra lokalsamfunnet.

**Tilbud om leirskole innebærer at:**

* Elever ved Longyearbyen skole reiser til Knattholmen kystleirskole ved Sandefjord
* Leirskoleoppholdet legges tidlig på høsten
* Oppholdet har en varighet på maksimum 5 skoledager (tilpasses flyavganger og hurtigste/billigste reise – primært foretas reise på hverdager)
* Klassen/foresatte ordner og bruker innsamlede midler til å betale: transport til og fra flyplasser, flybilletter, kost- og losji på leirskolen og for øvrig under oppholdet og evt. hotellovernatting
* Assistent eller foresatte kan etter avtale med skolen delta for å følge elever med spesielle behov
* Skolen dekker reise og godtgjøring for medfølgende lærer(e) og assistent(r) i henhold til gjeldene avtaleverk.

**Tilbudet om leirskole forutsetter følgende:**

* Overføring fra skolen av et øremerket beløp pr. elev
* Kun elever som går i klassen på reisetidspunktet får delta på leirskolen
* Elever som har flyttet fra Longyearbyen kan ikke delta og vil ikke få refundert noe av felles innsamlede midler til reisen
* Planlegging og vedtak om å reise på leirskolen skal starte i 5. klasse – innsamling av penger foregår i 6. klasse
* Det er skolen ved rektor som er ansvarlig for bestilling av leirskoleopphold og kontakt med leirskole for å avklare tidspunkt, elevbehov o.l.
* Skolen stiller om nødvendig betalingsgaranti ved bestilling av leirskoleopphold
* Alle foresatte tar aktivt del i de arrangementer og aktiviteter med formål å skaffe inntekter til leirskoleoppholdet.

Det er opp til foresatte å avgjøre om oppholdet skal forlenges med helgedager. Hva som legges inn i programmet disse dagene er opp til elevene og foresatte å bestemme. Det forutsettes at foresatte er ansvarlige for elevene utenom leirskoleoppholdet. Varigheten på reisen skal uansett ikke medføre at elever og ansatte må være fraværende mer enn 5 skoledager.